CPR ปิดสวย พุ่งเกือบ 30% ลุ้นกำไรปีนี้ได้ตามเป้า
CPR ปิดตลาดวันนี้ราคาอยู่ที่ 6.40 บาท บวก 1.44 หรือ 29.03% ราคาสูงสุด 6.40 บาท ราคาต่ำสุด 5 บาท มูลค่าการซื้อขาย 876.70 ล้านบาท
26 ส.ค. 2558

ผู้สื่อข่าวรายงานว่า บริษัท ซีพีอาร์ โกมุ อินดัสเตรียล จำกัด (มหาชน) หรือ CPR ปิดตลาดวันนี้ราคาอยู่ที่ 6.40 บาท บวก 1.44 หรือ 29.03% ราคาสูงสุด 6.40 บาท ราคาต่ำสุด 5 บาท มูลค่าการซื้อขาย 876.70 ล้านบาท
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ CPR คาดว่ากำไรสุทธิปีนี้มีโอกาสเป็นไปตามเป้าหมายที่วางไว้ 50 ล้านบาท จาก 6 เดือนแรกบริษัทมีกำไรสุทธิแล้ว 27.33 ล้านบาท โดยในครึ่งปีหลังปี 2558 บริษัทจะพยายามควบคุมและลดต้นทุนค่าใช้จ่ายให้มากที่สุด เพื่อสอดคล้องกับยอดขายที่ปรับตัวลดลงไปบ้างเล็กน้อย
ขณะที่บริษัทมีแผนขยายธุรกิจออกไปในส่วนยางและยางติดเหล็กสำหรับใช้เป็นชิ้นส่วนประกอบเครื่องจักรกลทางการเกษตรและชิ้นส่วนอิเล็กทรอนิกส์เพิ่มเติม ทั้งนี้การขยายธุรกิจไปในส่วนเครื่องจักรกลอื่นๆ ต้องใช้ระยะเวลาในการลงทุน คาดว่าจะเริ่มขยายธุรกิจในส่วนอื่นๆ ได้ประมาณปี 2560
สำหรับครึ่งปีหลังเราพยายามขยายฐานลูกค้า และพยายามที่จะรับออเดอร์ให้ได้มากที่สุด ตอนนี้เราติดตามสัปดาห์ต่อสัปดาห์ว่ามีออเดอร์เข้า มากน้อยเท่าไร ซึ่งยังไม่สามารถบอกรายละเอียดเป็นตัวเลขได้ นอกจากนี้เราก็มีมองหาและขยายไลน์ธุรกิจอื่นๆ เพิ่มเติม มีทั้งเครื่องจักรกลทางการเกษตรและชิ้นส่วนอิเล็กทรอนิกส์ แต่กว่าจะเริ่มเข้ารับทำได้อย่างจริงจังก็น่าจะอีก 2-3 ปี” แหล่งข่าวจาก CPR กล่าว
ด้าน บล.ฟิลลิป (ประเทศไทย) เปิดเผยถึงความเคลื่อนไหวของราคาหุ้น บริษัท ซีพีอาร์ โกมุ อินดัสเตรียล จำกัด (มหาชน) หรือ CPR ว่า แนะนำ “เก็งกำไร” ประเมินแนวรับอยู่ที่ 4.80 บาท และแนวต้านอยู่ที่ 5.30 บาท